## Educació publica la convocatòria perquè els centres concertats accedisquen al Programa d'acompanyament i reforç escolar per a alumnat vulnerable PROA+ 24-28

*** El programa PROA+ 24-28 (FSE+) continua amb els objectius marcats pel programa PROA+ 2021-24, amb la finalitat de reduir l’abandó escolar prematur
* Poden participar en el programa els centres concertats amb més del 30 % d’alumnat vulnerable o centres rurals en zones amb alta dispersió de població o deprimides socialment, econòmicament o culturalment**

La Conselleria d’Educació, Cultura, Universitats i Ocupació, ha publicat en el *Diari Oficial de la Generalitat Valenciana* ([DOGV](https://dogv.gva.es/datos/2025/05/30/pdf/2025_19061_va.pdf)) la convocatòria perquè els centres concertats puguen accedir al programa d’acompanyament, motivació i reforç escolar personalitzat a l’alumnat més vulnerable educativament, dins del programa de cooperació territorial ‘PROA+ 24-28 (FSE+)’.

El programa té com a finalitat millorar els resultats d’escolarització general i reduir les taxes d’alumnat sense titulació en finalitzar l’educació bàsica per a incrementar els graduats post-ESO, així com reduir l’abandó escolar prematur.

Este programa és una continuació del PROA+, desenrotllat entre 2021-2024, que respon a la necessitat de millorar l’èxit escolar i garantir la permanència de l’alumnat en els centres sostinguts amb fons públics en els quals es concentrava un percentatge elevat de jóvens en clara situació de vulnerabilitat socioeducativa.

Estes actuacions han de servir per a canviar la cultura del centre a través de la generació d’expectatives positives per a tot l’alumnat, processos d’ensenyança/aprenentatge que generen satisfacció en tots els actors implicats, i la potenciació d’un clima inclusiu en el centre, tot això, de manera gradual i sostenible, per a encaminar-ho cap a l’èxit escolar de tot l’alumnat, que constituïx el seu objectiu últim.

D’esta manera, el programa ‘PROA+ 24-28 (FSE+)’ manté l’objectiu general d’oferir atenció especialitzada a l’alumnat educativament vulnerable mitjançant la posada en marxa d’un mecanisme d’ajuda, que té per objecte l’enfortiment dels centres finançats amb fons públics que afronten una major complexitat educativa per a donar suport a les actuacions d’estos centres.

En concret, a través de la convocatòria publicada en el DOGV es podran sumar al programa PROA+, a més dels 264 centres educatius públics que ja l’estan realitzant, 20 centres concertats. Esta convocatòria establix el procediment de sol·licitud de participació el programa i d’assignació d’hores addicionals de professorat.

Poden sol·licitar l’accés al programa els centres educatius concertats que impartisquen alguna de les etapes de segon cicle d’Educació Infantil, Primària, i Secundària que tinguen un percentatge mínim del 30 % d’alumnat vulnerable o que siguen centres rurals situats en zones amb alta dispersió de població o deprimides socialment, econòmicament o culturalment.

Així mateix, els centres sol·licitants hauran de comptar amb l’acceptació de, almenys, el 60 % del professorat del claustre per a participar en el programa PROA+ 24-28.

Els centres participants establiran amb l’Administració educativa els compromisos de millora mitjançant un contracte-programa en el qual es farà constar les estratègies, activitats palanca, les mesures que cal desenrotllar, els recursos i els indicadors de seguiment i avaluació del programa.

**Estructura del programa**

Este programa s’estructura al voltant de cinc línies estratègiques d’actuació, inspirades pels principis pedagògics de PROA+, sobre les quals els centres hauran de focalitzar les seues activitats palanca en el Pla estratègic de millora.

Així, es preveu un catàleg d’activitats palanca, que són les iniciatives que implementa un centre d’educació per a dinamitzar un procés de transformació global amb l’adequació del projecte educatiu de centre, amb l’impuls a les competències docents i orientadores necessàries, i amb l’acompanyament, motivació i reforç escolar de l’alumnat.

Fecha: 06/06/2025